**AIŠKINAMASIS RAŠTAS**

**PRIE KLAIPĖDOS MIESTO SAVIVALDYBĖS TARYBOS SPRENDIMO PROJEKTO**

**„DĖL KLAIPĖDOS MIESTO SAVIVALDYBĖS TARYBOS 2009 m. spalio 29 d. SPRENDIMO NR. T2-379 „DĖL KLAIPĖDOS MIESTO SANITARIJOS IR HIGIENOS TAISYKLIŲ PATVIRTINIMO“ PAKEITIMO“**

1. **Sprendimo projekto esmė, tikslai ir uždaviniai.**

Šiuo sprendimo projektu siekiama suderinti Klaipėdos miesto sanitarijos ir higienos taisykles (toliau – Taisykles) su Tarybos 2014 m. vasario 27 d. sprendimu Nr. T2-40 patvirtintomis Klaipėdos miesto tvarkymo ir švaros taisyklėmis, išsaugant administracinės atsakomybės užtraukimą per Miesto tvarkymo ir švaros taisykles, atnaujinti Taisykles, išbraukiant neaktualius punktus, patikslinant esamus ir pagal susiformavusią būtinybę įvedant naujus punktus.

**2.  Projekto rengimo priežastys ir kuo remiantis parengtas sprendimo projektas.**

Klaipėdos miesto sanitarijos ir higienos taisyklių pažeidimai nebeužtraukė administracinės atsakomybės pagal LR administracinių teisės pažeidimų kodekso 161 straipsnį, Tarybos 2014 m. vasario 27 d. sprendimu Nr. T2-40 patvirtinus naujas Miesto tvarkymo ir švaros taisykles. Rengiant sprendimo projektą, pakeistas Taisyklų 1. punktas, 5.5. punktas pakeistas į rekomendacinį, užkrečiamųjų ligų atsiradimo ir išplitimo prevencijai 23. punktas pakeistas nauju, papildytas ir patikslintas 44. punktas.

Lietuvos Respublikos vietos savivaldos įstatymo 6 straipsnio 36 punktu savarankiškoms savivaldybių funkcijoms priskirta sanitarijos ir higienos taisyklių tvirtinimas ir jų laikymosi kontrolės organizavimas, švaros ir tvarkos viešose vietose užtikrinimas. Vietos savivaldos įstatymo 16 straipsnio 2 dalies 36 punktu išimtinei savivaldybės tarybos kompetencijai priskirta taisyklių, už kurių pažeidimą atsiranda administracinė atsakomybė, ir kitų taisyklių tvirtinimas, o 18 straipsniu savivaldybės tarybai priskirta teisė savo priimtus teisės aktus sustabdyti, pakeisti ar panaikinti.

Lietuvos Respublikos sveikatos sistemos įstatymo 37 straipsnio 4 punktu Savivaldybių visuomenės sveikatos kontrolė apima savivaldybių tarybų patvirtintų sanitarijos ir higienos taisyklių reikalavimų vykdymo kontrolę. Lietuvos Respublikos žmonių užkrečiamųjų ligų profilaktikos ir kontrolės įstatymo 26 straipsnio 3 punktu savivaldybių institucijų kompetencijai priskirta valdyti užkrečiamųjų ligų profilaktiką ir kontrolę, suderinus su teritorinės visuomenės sveikatos priežiūros įstaigos vadovu, tvirtinti savivaldybės teritorijos sanitarinės kontrolės taisykles.

**3. Kokių rezultatų laukiama.**

Užtikrinta galimybė taikyti administracines priemones už Taisyklių pažeidimus.

**4. Sprendimo projekto rengimo metu gauti specialistų vertinimai.**

Klaipėdos visuomenės sveikatos centro direktorius pritarė parengtam sprendimo projektui.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – gyventojų sveikatos saugos didinimas gyvenamojoje aplinkoje.

Neigiamų pasekmių nenumatoma.

**8. Prie sprendimo projekto pridedama:**

1. Lietuvos Respublikos vietos savivaldos įstatymo 16 straipsnio 2 dalies 36 punktas, 18 straipsnio 1 dalis (1 lapas).

2. Lietuvos Respublikos sveikatos sistemos įstatymo 37 straipsnio 4 punktas (1 lapas).

3. Lietuvos Respublikos žmonių užkrečiamųjų ligų profilaktikos ir kontrolės įstatymo 26 straipsnio 1 dalies 3 punktas (1 lapas).

Prašome pritarti teikiamam sprendimo projektui.

Sveikatos apsaugos skyriaus vedėja Janina Asadauskienė

1 priedas

**LIETUVOS RESPUBLIKOS VIETOS SAVIVALDOS ĮSTATYMO PAKEITIMO**

**ĮSTATYMAS Nr. X-1722**

**16 straipsnis. Savivaldybės tarybos kompetencija**

2. Išimtinė savivaldybės tarybos kompetencija:

36) taisyklių, už kurių pažeidimą atsiranda administracinė atsakomybė, ir kitų taisyklių tvirtinimas;

**18 straipsnis. Nuostatos dėl teisės aktų sustabdymo, panaikinimo, apskundimo**

1. Savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba. Kitų savivaldybės viešojo administravimo subjektų priimtus teisės aktus gali sustabdyti ar panaikinti pagal kompetenciją savivaldybės taryba. Savivaldybės administracijos direktorius ar kiti savivaldybės viešojo administravimo subjektai savo priimtus teisės aktus gali sustabdyti ir juos pakeisti ar panaikinti. Savivaldybės administracijos direktoriaus pavaduotojo pagal kompetenciją priimtus teisės aktus gali sustabdyti ar panaikinti jis pats arba savivaldybės administracijos direktorius.

2 priedas

**LIETUVOS RESPUBLIKOS**

**SVEIKATOS SISTEMOS**

**ĮSTATYMAS**

**7 straipsnis. Visuomenės sveikatos kontrolė**

4. Savivaldybių visuomenės sveikatos kontrolė apima savivaldybių tarybų patvirtintų sanitarijos ir higienos taisyklių reikalavimų vykdymo kontrolę.

3 priedas

**LIETUVOS RESPUBLIKOS**

**ŽMONIŲ UŽKREČIAMŲJŲ LIGŲ PROFILAKTIKOS IR KONTROLĖS**

**ĮSTATYMAS**

**26 straipsnis. Valstybės nustatyta savivaldybių institucijų kompetencija valdyti**

**užkrečiamųjų ligų profilaktiką ir kontrolę**

1. Savivaldybės taryba:

3) suderinusi su teritorinės visuomenės sveikatos priežiūros įstaigos vadovu, tvirtina savivaldybės teritorijos sanitarinės kontrolės taisykles;